b'\n_START_ARTICLE_\nSpolno nasilje\n_START_PARAGRAPH_\nV splo\xc5\xa1nem bi lahko spolno nasilje opredelili kot neza\xc5\xbeeleno dejanje ali poskus dejanja (nad drugo osebo), ki bolj ali manj neposredno namiguje na spolnost. Pojavlja se v razli\xc4\x8dnih oblikah in v razli\xc4\x8dnih okoli\xc5\xa1\xc4\x8dinah. Osebe, ki so vanj udele\xc5\xbeene, so lahko v razli\xc4\x8dnih medsebojnih odnosih (znanci ali neznanci, zakonci, sorodniki...).\n_START_SECTION_\nOblike spolnega nasilja\n_START_PARAGRAPH_\nSpolno nasilje se ka\xc5\xbee v ve\xc4\x8d oblikah. Vsem oblikam je skupno to, da je oseba vanje vklju\xc4\x8dena neprostovoljno. Oseba, ki je \xc5\xbertev nasilja, lahko v dejanje sicer privoli, a to stori pod prisilo. Mo\xc5\xbeno je tudi, da se \xc5\xbertev nasilja izvajalcu nasilja ne upira, saj je lahko zanjo v aktu nasilja varneje, \xc4\x8de nanj (\xc4\x8deprav le navidezno) pristane. Zato se pri presojanju, ali je neko dejanje nasilje, opremo predvsem na to, \xc4\x8de se pri \xc5\xbertvi pojavi ob\xc4\x8dutek, da je njeno telo le sredstvo za zadovoljitev potreb druge osebe. So\xc4\x8dasno oseba oceni/zazna, da je njena pravica odlo\xc4\x8danja o lastnem telesu omejena ali da je druga oseba z (nasilnim) dejanjem posegla v njeno identiteto._NEWLINE_Poleg tega, da se spolno nasilje pojavlja v ve\xc4\x8d oblikah, se pojavlja v razli\xc4\x8dnih oblikah in v razli\xc4\x8dnih okoli\xc5\xa1\xc4\x8dinah. Najbolj znana oblika je posilstvo. Sem pri\xc5\xa1tevamo posilstvo znotraj zakona, posilstvo s strani tujcev, sistemati\xc4\x8dno posiljevanje tekom oboro\xc5\xbeenih spopadov. Tudi poskus posilstva je oblika spolnega nasilja. Druge oblike so \xc5\xa1e neza\xc5\xbeeleno osvajanje, zahtevanje spolnega stika v zameno za usluge, spolna zloraba otrok in oseb z motnjo v telesnem razvoju ali oseb z du\xc5\xa1evno motnjo, siljenje v poroko ali sobivanje, prepoved uporabe kontracepcije ali drugih sredstev za obrambo pred spolno prenosljivimi boleznimi, siljenje v splav(itev), nasilje nad integriteto \xc5\xbeenske (po\xc5\xa1kodovanje spolnih organov, obvezno preverjanje devi\xc4\x8dnosti) in siljenje v prostitucijo ter trgovanje z ljudmi za namene spolnosti._NEWLINE_Poleg navedenega so oblike spolnega nasilja lahko tudi\xc2\xa0\xc2\xbbmilej\xc5\xa1e\xc2\xab, zato jih pogosto lahko spregledamo. Nekateri primeri so neza\xc5\xbeeleno dotikanje, \xc5\xa1\xc4\x8dipanje, neza\xc5\xbeelena pisma, telefonski klici, darila, ki ka\xc5\xbeejo namigujejo na spolnost, neza\xc5\xbeeleno vabljenje na zmenke, neza\xc5\xbeelene \xc5\xa1ale o spolnosti ali temu podobna vpra\xc5\xa1anja, \xc5\xbevi\xc5\xbeganje za kom, nazivanje nekoga z neprimernimi vzdevki (ki namigujejo na spolnost), osebna vpra\xc5\xa1anja o spolnem \xc5\xbeivljenju (spra\xc5\xa1evanje po izku\xc5\xa1njah, fantazijah...), opazke, ki se nana\xc5\xa1ajo na spolnost in os vezane na obla\xc4\x8dila, telo ali izgled osebe, uporaba mimike (obrazne in telesne), ki namihuje na spolnost (npr. me\xc5\xbeikanje, po\xc5\xa1iljanje poljubov, izvajanje gest s spolno vsebino).\n_START_SECTION_\nVzroki za spolno nasilje\n_START_PARAGRAPH_\nVzroki za spolno nasilje so lahko na makro ali na individualnem nivoju. Prvi se osredoto\xc4\x8da prete\xc5\xbeno na splo\xc5\xa1ne okoli\xc5\xa1\xc4\x8dine oziroma pogoje, ki vplivajo na spolno nasilje, medtem ko individualni pristop posve\xc4\x8da ve\xc4\x8d pozornosti dejavnikom znotraj osebe, ki botrujejo k spolnemu nasilju. Makro nivo zajema evolucijski in sociokulturni pristop. Prvi posku\xc5\xa1a razlo\xc5\xbeiti pojav spolnega nasilja z biolo\xc5\xa1kimi vzroki. Pri tem si pomaga s tem, da posku\xc5\xa1a spolno nasilje vmestiti v razvojno zgodovino \xc4\x8dlove\xc5\xa1ke vrste. Sociokulturni pristop, nasprotno, sku\xc5\xa1a opozoriti na razmere, ki omogo\xc4\x8dajo nastanek in vztrajanje spolnega nasilja._NEWLINE_Evolucijski (imenovan tudi sociobiolo\xc5\xa1ki) pristop predpostavlja, da se je tekom razvoja \xc4\x8dlove\xc5\xa1ke vrste razvila tudi nagnjenost mo\xc5\xa1kih k uporabi mo\xc4\x8di v vzpostavljanju spolnega stika. Pri tem je pomembno, kak\xc5\xa1no funkcijo ima dolo\xc4\x8deno vedenje. Lahko slu\xc5\xbei za ohranitev vrste ali za ohranitev posameznika (ki vedenje izvaja). Z ozirom na to bi posilstvo, kot eno od oblik spolnega nasilja, razlo\xc5\xbeili kot poskus akterja nasilja pove\xc4\x8dati mo\xc5\xbenost predati svoje gene prihodnjim generacijam. \xc5\xa0lo bi naj torej za prilagoditveno strategijo ohranjanja svojih genov. Druga mo\xc5\xbena (socio)biolo\xc5\xa1ka oziroma evolucijska razlaga bi bila, da je spolno nasilje posledica intenzivnega spolnega gona mo\xc5\xa1kih._NEWLINE_Sociokulturni pristop poudarja na\xc4\x8din, kako je strukturirana dru\xc5\xbeba oziroma natan\xc4\x8dneje, kako so znotraj nje opredeljeni odnosi med spoloma. Ob vsem je potrebno upo\xc5\xa1tevati, da se razli\xc4\x8dni pristopi med seboj dopolnjujejo, nepravilno bi bilo trditi, da en drugega izklju\xc4\x8duje._NEWLINE_\xc5\xa0e en pristop, ki pojasnjuje pojav spolnega nasilja, je usmerjen na posameznika. Pri tem je pomemben fiziolo\xc5\xa1ki odziv posameznika na vzburjajo\xc4\x8di dra\xc5\xbeljaj. Pomembno je, kako dobro ga posameznik uspe nadzirati in kako dobro je sposoben nadzirati odziv nanj. Na pojav spolne nasilnosti vplivajo tudi posameznikove misli, spoznavni sistem (kognicija): prepri\xc4\x8danja in verjetja (predvsem v odnosu do posilstva, \xc5\xbeensk in razmerij med spoloma na splo\xc5\xa1no, do nasilja, seksualnosti,\xc2\xa0\xc2\xbbmo\xc5\xa1kosti\xc2\xab\xc2\xa0in \xc5\xbertev nasilja), znanje o posilstvu, zaznavanje komunikacij s strani \xc5\xbeensk,\xc2\xa0\xc2\xbbprisilne spolne fantazije\xc2\xab, samogovor, avtomati\xc4\x8dne misli, povezane s spolno vsebino. K pojavnosti nasilja vplivata \xc5\xa1e pomanjkanje nadzora impulzov in izku\xc5\xa1nje socializacije ter osebnostne poteze. Med vsemi navedenimi elementi obstaja interakcija.\n_START_SECTION_\nPosledice spolnega nasilja\n_START_PARAGRAPH_\nU\xc4\x8dinek spolnega nasilja se odra\xc5\xbea na ve\xc4\x8d podro\xc4\x8djih, njegove posledice so raznolike. Lahko so \xc4\x8disto telesne narave (nose\xc4\x8dnost, ginekolo\xc5\xa1ki zapleti, spolno prenosljive bolezni, drugi telesni zapleti), lahko pa se odra\xc5\xbeajo \xc5\xa1e na drugih nivojih. \xc5\xbdrtve lahko razvijejo postravmatsko stresno motnjo, depresijo, te\xc5\xbeave s spanjem, vedenjem. Nekatere med njimi poskusijo storiti samomor. Pogosto se pojavi umik iz medosebnih odnosov._NEWLINE_Neposredno po napadu je \xc5\xbertev lahko v \xc5\xa1oku, lahko se pojavijo strah ali jeza, zmedenost, nenavadno vedenje (smeh, zbijanje \xc5\xa1al), nemir... \xc5\xbdrtvi je lahko slabo ali bruha, je nemirna in ne more obstati. Opazimo lahko fizi\xc4\x8dne po\xc5\xa1kodbe kot so praske, raztrganine, modrice... V\xc4\x8dasih se zgodi, da \xc5\xbertev ne ka\xc5\xbee nobenih znakov._NEWLINE_Ko od napada mine nekaj \xc4\x8dasa, lahko \xc5\xbertev ob\xc4\x8duti sram, krivdo, se samoobto\xc5\xbeuje. Pojavi se lahko splo\xc5\xa1en strah pred razli\xc4\x8dnimi okoli\xc5\xa1\xc4\x8dinami (ostati sama doma, pred neznanci...). \xc5\xbdrtev se za\xc4\x8dne umikati vase, postajati otopela, izogiba se stikom, njeno zaupanje v ljudi se zmanj\xc5\xa1a. V\xc4\x8dasih lahko podo\xc5\xbeivlja spolni napad ali zanika, da se je zgodil. Delovna storilnost \xc5\xbertve upade, lahko se pojavijo te\xc5\xbeave s spominom._NEWLINE_Poleg omenjenih posledic se pogosto zgodi, da so \xc5\xbertve ponovno viktimizirane zaradi odziva okolja. Pojavljajo se predvsem dvomi v slu\xc4\x8dajnost vpletenosti v dogodek v vlogi \xc5\xbertve (npr.). To je pogosto prepri\xc4\x8danje v povezavi s spolnim nasiljem, ki se odrazi v obliki mita, da je\xc2\xa0\xc2\xbb\xc5\xbertev sama prosila za to ali si je to zaslu\xc5\xbeila\xc2\xab. Podobni miti so \xc5\xa1e:\xc2\xa0\xc2\xbb\xc5\xbeenske u\xc5\xbeivajo, si ga \xc5\xbeelijo\xc2\xab,\xc2\xa0\xc2\xbbto se dogaja dolo\xc4\x8denemu tipu \xc5\xbeensk, v dolo\xc4\x8denih dru\xc5\xbeinah\xc2\xab,\xc2\xa0\xc2\xbbla\xc5\xbeejo, pretiravajo\xc2\xab,\xc2\xa0\xc2\xbb\xc4\x8de bi se uprle, bi lahko prepre\xc4\x8dile\xc2\xab,\xc2\xa0\xc2\xbbmo\xc5\xa1ki, ki to storijo, so bolni, pod stresom, brez kontrole\xc2\xab. Fank in M. \xc5\xa0tirn (), (str. 4-7) navajajo \xc5\xa1e naslednje mite:\xc2\xa0\xc2\xbbspolni napad je dejanje strasti in po\xc5\xbeelenja\xc2\xab,\xc2\xa0\xc2\xbbnevarni so neznani mo\xc5\xa1ki, ki \xc5\xbertev najpogosteje napadejo pono\xc4\x8di, v temni, samotni ulici\xc2\xab,\xc2\xa0\xc2\xbb\xc5\xbertev spolnega napada so samo mlade, privla\xc4\x8dne \xc5\xbeenske\xc2\xab,\xc2\xa0\xc2\xbbmo\xc5\xa1ki ne more biti spolno napaden\xc2\xab,\xc2\xa0\xc2\xbb\xc5\xbertve izzivajo strorilca z izzivalnim na\xc4\x8dinom obla\xc4\x8denja in sploh z zapeljevanjem\xc2\xab,\xc2\xa0\xc2\xbbmo\xc5\xbe ne more posiliti svoje \xc5\xbeene\xc2\xab,\xc2\xa0\xc2\xbbspolna zloraba je enkraten pojav\xc2\xab,\xc2\xa0\xc2\xbbza spolno zlorabo otroka gre samo pri spolnem odnosu med odraslim in otrokom\xc2\xab,\xc2\xa0\xc2\xbbkot storilci spolne zlorabe otrok so najbolj nevarni neznani mo\xc5\xa1ki\xc2\xab,\xc2\xa0\xc2\xbb\xc5\xbertve spolne zlorabe so najpogosteje mladoletna dekleta, ki so \xc5\xbee spolno privla\xc4\x8dna\xc2\xab,\xc2\xa0\xc2\xbbspolna zloraba otrok se dogaja v revnih in problemati\xc4\x8dnih dru\xc5\xbeinah\xc2\xab,\xc2\xa0\xc2\xbbotroci o spolni zlorabi la\xc5\xbeejo ali pa so njihove izjave plod domi\xc5\xa1ljije\xc2\xab,\xc2\xa0\xc2\xbb\xc4\x8de bi bil otrok spolno zlorabljen, bi o tem gotovo komu povedal\xc2\xab,\xc2\xa0\xc2\xbboseba, ki je \xc5\xbertev spolnega napada, bo\xc2\xa0\xc2\xbbiz sebe\xc2\xab, bo pretresena, histeri\xc4\x8dna\xc2\xab...\n_START_SECTION_\nNasilje nad pripadniki mo\xc5\xa1kega spola\n_START_PARAGRAPH_\n\xc5\xbdenske in mo\xc5\xa1ki se razlikujejo glede na: prevladujo\xc4\x8de oblike prisile v spolno dejanje (\xc5\xbeenske uporabljajo predvsem verbalno prisilo, mo\xc5\xa1ki se bolj poslu\xc5\xbeujejo fizi\xc4\x8dne mo\xc4\x8di), oblike spolnega nasilja, ki so jim podvr\xc5\xbeene njihove \xc5\xbertve, in glede na stopnjo, do katere so \xc5\xbertve travmatizirane zaradi izku\xc5\xa1nje nasilja (npr,)._NEWLINE_Literatura obravnava nasilje nad mo\xc5\xa1kimi predvsem v povezavi z vojnimi konflikti, vendar ne smemo posplo\xc5\xa1iti na to, da se dogaja izklju\xc4\x8dno tam (tudi doma, v \xc5\xa1oli, na delovnem mestu...).) Pojavi se lahko v katerem koli kulturnem okolju in vrsti spopada (dr\xc5\xbeavljanjska vojna, lokalizirani konflikti...), v zaporih in policijskem priporu,  Oblike nasilja, ki se najpogosteje pojavljajo so: posilstvo, siljenje v posilstvo, spolno mu\xc4\x8denje, poni\xc5\xbeanje in spolno su\xc5\xbeenjstvo, iznaka\xc5\xbeenje genitalij, prisilni incest. Spolno nasilje nad mo\xc5\xa1kimi je predvsem na\xc4\x8din, kako nekatere mo\xc5\xa1ke podrediti drugim, izkazati mo\xc4\x8d nad njimi in jih poni\xc5\xbeati. \xc4\x8ceprav je prisotnost nasilja nad pripadniki mo\xc5\xa1kega spola poznana problematika, je zelo malo raziskan namen in narava tovrstnega nasilja ter posledice, ki jih pu\xc5\xa1\xc4\x8da na svojih \xc5\xbertvah .'